*Tämä artikkeli kertoo avaruusluotaimesta. Sanan muista merkityksistä on täsmennyssivulla.*
Hayabusa keräämässä näytteitä asteroidin pinnasta.
**Hayabusa** (jap. はやぶさ, "muuttohaukka") on Japanin avaruusjärjestön JAXAn avaruusluotain, joka toi asteroidi 25143 Itokawalta näytteen Maahan. 2014 laukaistu Hayabusa 2 on jatkoa sille.

Lento
-----

Alus laukaistiin avaruuteen 9. toukokuuta 2003 japanilaisella M-5-kantoraketilla Kagoshiman avaruuskeskuksesta. Laukaisun jälkeen sen alkuperäinen nimi MUSES-C (jap. ミューゼスＣ) vaihdettiin Hayabusaan.

Vuoden kuluttua laukaisustaan luotain ohitti maapallon ja sai samalla uutta vauhtia radalleen kohti Itokawaa Maan painovoimakentän ansiosta. Luotaimen neljä ionimoottoria kiihdyttivät Hayabusaa tauotta lähes kaksi vuotta, mutta silti se saapui perille kohteeseensa myöhässä, koska yksi sen moottoreista vahingoittui. 

Hayabusa-luotain saapui määränpäähänsä syyskuussa 2005 ja alkoi tutkia asteroidi Itokawaa. Luotaimen mukana oli laskeutumisalus, Minerva, jonka tehtävänä oli laskeutua asteroidin pinnalle, mitata sen lämpötilaa ja lähettää tarkempia kuvia Itokawan pinnalta. Häiriön vuoksi aluksen laskeutuminen epäonnistui, ja Minerva ei osunut Itokawan pinnalle vaan karkasi avaruuteen. Itse Hayabusa-luotain teki kaksi laskeutumista Itokawan pinnalle marraskuussa 2005. Näiden yhteydessä luotaimen oli tarkoitus kerätä näytteitä pinnalta, mutta näytteidenotot eivät sujuneet ongelmitta. Toisen laskeutumisen yhteydessä luotaimen moottori vaurioitui ja yhteys Maahan katkesi, mutta tietoliikenneyhteys saatiin palautettua myöhemmin. Useiden häiriöiden takia luotaimen paluuhetkeä Maahan jouduttiin lykkäämään kolmella vuodella. Alun perin Hayabusan piti palata Maahan kesäkuussa 2007.

Hayabusa-luotain palasi Maan ilmakehään 13. kesäkuuta 2010 iltapäivällä. Paluun yhteydessä luotain irrotti tutkimuskapselin, joka laskeutui laskuvarjon turvin Australian eteläosiin Woomeran alueelle kello 17.11 Suomen aikaa. Itse luotain tuhoutui odotetusti kokonaan ilmakehässä.

Mittalaitteet
-------------

* Asteroid Multiband Imaging Camera (AMICA)
	+ Asteroidin pinnan tarkkaileminen 1 metrin resoluutiolla, pyörimisen seuranta, värit

* Light Detection and Ranging (LIDAR)
	+ Asteroidin muodon tarkkailu, pyörimisen seuranta

* Near-Infrared Spectrometer
	+ Asteroidin koostumuksen tutkiminen

* X-Ray Spectrometer (XRS)
	+ Asteroidin pinnan koostumuksen tarkkailu

* Minerva Mini-Lander
	+ laskeutumisalus, pinnan lämpötilamittaukset, kuvaaminen ja datan lähetys Hayabusalle

Mittoja
-------

Hayabusa-luotain vastasi kooltaan henkilöautoa ja oli mitoiltaan 1 × 1,6 × 2 metriä. Aurinkopaneeleineen sen maksimimitta oli 5,7 metriä. Luotaimen massa oli 510 kg.

Minerva-laskeutumisalus oli kooltaan vain 10×12 cm, ja se painoi 591 g.

Lähteet
-------

1. ↑   Most Particles In Hayabusa Explorer's Capsule Originate From Asteroid, Spacedaily, 17.11.2010, luettu 18.11.2010
2. ↑  Welcome back HAYABUSA to Earth after overcoming various difficulties!  13.6.2010. Japan Aerospace Exploration Agency.  Arkistoitu 5.1.2014. Viitattu 13.6.2010. (englanniksi)
3. ↑  Asteroidiluotain Hayabusan näytekapseli saavutti Maan HS.fi uutiset 13.6.2010.
4. ↑  Japanin asteroidiluotain syöksyi kotiin Tekniikka&Talous 14.6.2010.
5. ↑  Asteroidilla käynyt luotain palasi Maahan Yle.fi Uutiset 13.6.2010.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Hayabusa (luotain)**.
* The Great Challenges of "HAYABUSA" - World's first asteroid sample return mission - — Official JAXA YouTube Channel
* Hayabusa's Scientific and Engineering Achievements during Proximity Operations around Itokawa (JAXA press release on November 2, 2005)
* Special issue: Hayabusa at Asteroid Itokawa, Science, Vol 312, Issue 5778, Pages 1273-1407, June 2, 2006
* Initial Scientific Results of Hayabusa’s Investigation on Itokawa ~Summary of the Special Issue of "Science"Magazine~ (ISAS/JAXA press release)